Ontbinde liggaam in spruit aangetrefArgieffoto Polisieduikers het Dinsdag die ontbinde liggaam van ŉ man uit ŉ spruit buite Bloemfontein gehaal nadat ŉ verbyganger die liggaam in die water opgemerk het. Die man se hande en voete was vasgebind en sy ontbinde liggaam was in plastiek toegedraai. Konst. Peter Kareli, woordvoerder van die polisie, het aan Maroela Media gesê ŉ vrou was omstreeks 13:00 op pad winkel toe, toe sy verby die Renosterspruit in Karelaw buite die stad gestap het. Dié spruit vloei glo in ŉ ander spruit in wat deur die Bloemfonteinse sakesentrum vloei, verduidelik Kareli. Die vrou het die polisie na die toneel ontbied waarna polisieduikers die liggaam uit die water gehaal het. “Dit was ŉ man in sy 30’s. Hy het geen ooglopende beserings opgedoen nie en die liggaam was al redelik ontbind,” het Kareli gesê. Hy het gesê dat die liggaam in die soort plastiek toegedraai was waarmee bagasie by ŉ lughawe toegedraai word. Die man was kaal bolyf en geklee in ŉ sweetpakbroek. Kareli het gesê die man se identiteit is nog nie bekend nie en dit is nie duidelik hoe lank hy al dood is nie. Die polisie wag op die uitslae van ŉ nadoodse ondersoek om die saak verder te ondersoek. ŉ Saak van moord word ondersoek. Die polisie doen ŉ beroep op die gemeenskap om enige inligting rakende die voorval by speurdersers. Tshidiso Ramatsa van die Bloemspruit-polisiestasie by 082 465 5884 aan te meld.